[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 20.11.2009

KOM(2009)632 endelig

Forslag til

RÅDETS AFGØRELSE

om fastlæggelse af Det Europæiske Fællesskabs holdning i Energifællesskabets Ministerråd (Zagreb, den 18. december 2009)

BEGRUNDELSE

Energifællesskabets Ministerråd holder møde den 18. december 2009 i Zagreb (Kroatien). For at Det Europæiske Fællesskab kan tage del i de relevante afgørelser, er det nødvendigt at fastlægge Fællesskabets holdning i henhold til traktatens artikel 300 og bestemmelserne i Rådets afgørelse af 29. maj 2006 om Det Europæiske Fællesskabs indgåelse af energifællesskabstraktaten.

Forslaget til Rådets afgørelse dækker følgende punkter på dagsordenen, som Ministerrådet ventes at træffe afgørelse om. De andre punkter på dagsordenen angives nedenfor til orientering.

PUNKTER TIL AFGØRELSE

Kommissionen vil udtrykke Det Europæiske Fællesskabs holdninger som fastlagt i bilaget til nærværende foreslåede afgørelse, hvad følgende punkter angår.

Administrative spørgsmål

Kommissionen vil godkende forslaget om nedsættelse af antallet af obligatoriske møder i Ministerrådet til ét (i stedet for to) ud fra den betragtning, at der kan indkaldes ekstraordinære møder, hvis omstændighederne taler derfor.

Kommissionen vil godkende ændringerne til procedureafgørelsen om fastsættelse af reglerne for ansættelse af personale, arbejdsvilkår og geografisk ligevægt i sekretariatets personale. Sigtet med ændringerne er at fastsætte en rimelig grænse for muligheden for at overføre ferierettigheder.

Tiltrædelse af nye kontraherende parter

Forhandlingerne med Republikken Moldova og med Ukraine blev afsluttet med godt resultat hhv. den 29. april 2009 og den 7. oktober 2009. Kommissionen vil godkende disse to landes tiltræden på betingelserne i nærværende forslag til afgørelse.

Energieffektivitet

Ministerrådet godkendte i juni 2009 henstillingerne fra Taskforcen for Energieffektivitet og anmodede sekretariatet om at udarbejde en afgørelse med henblik på gennemførelsen af følgende tre retsakter:

- direktiv 2006/32/EF om energieffektivitet i slutanvendelserne og om energitjenester

- direktiv 2002/91/EF om bygningers energimæssige ydeevne

- direktiv 92/75/EØF om angivelse af husholdningsapparaters energi- og ressourceforbrug ved hjælp af mærkning og standardiserede vareoplysninger

Den foreslåede dato for gennemførelsen er den 31. december 2011.

Taskforcen har gennemgået og godkendt udkastet til afgørelse, og den 24. september 2009 vedtog den permanente gruppe på højt plan at forelægge afgørelsesudkastet for Ministerrådet til afgørelse.

Kommissionen vil således godkende Ministerrådets afgørelse med henblik på de ovennævnte direktivers gennemførelse i Energifællesskabet.

ANDRE PUNKTER

Punkter vedtaget uden debat

Kommissionen vil godkende konklusionerne af de foregående to møder i den permanente gruppe på højt plan og tage følgende rapporter til efterretning:

- rapport om gennemførelsen af energifællesskabets arbejdsprogram

- årsrapporten for 2009, der skal forelægges parlamenterne i henhold til energifællesskabstraktatens artikel 52

- foreløbig rapport om gennemførelsen af budgettet for 2009

Vedvarende energikilder

Kommissionen vil tage rapporten fra formandskabet for Taskforcen for Energieffektivitet til efterretning og vil yderligere støtte arbejdet med udarbejdelsen af en afgørelse, der skal træffes i 2010 med sigte på gennemførelsen af direktiv 2009/28/EF[1] i Energifællesskabet.

Forsyningssikkerhed

Kommissionen vil lede en udveksling af synspunkter om den forventede elforsyningssituation i løbet af vinteren 2009-2010. Den vil mærke sig udviklingen i gennemførelsen af traktaten, hvad forsyningssikkerheden angår, og forelægge sit forslag til Europa-Parlamentets og Rådets forordning om foranstaltninger til opretholdelse af gasforsyningssikkerheden og om ophævelse af direktiv 2004/67/EF.

Investeringer

Kommissionen vil godkende den opdaterede udgave af den vejledende liste over prioriterede infrastrukturprojekter hos de kontraherende parter og søge at inddrage de internationale finansieringsinstitutioner yderligere, hvad støtte til disse projekter angår.

Bilæggelse af tvister

Kommissionen vil tage fremskridtene med de verserende sager ad notam og vil yde yderligere støtte til sekretariatets bestræbelser på at nå frem til forhandlede løsninger.

Det koordinerede auktionskontor

Kommissionen vil lede en udveksling af synspunkter om de hidtidige fremskridt og om udsigterne til at oprette et koordineret auktionskontor.

Aktiviteterne i Energifællesskabets Reguleringsudvalg

Kommissionen vil mærke sig Reguleringsudvalgets rapport og dets prioriteter for 2010-2011.

Den tredje pakke vedrørende det indre marked

Kommissionen vil gøre sig til talsmand for en foreløbig udveksling af synspunkter om gennemførelsen i Energifællesskabet af den tredje lovgivningspakke om det indre marked.

Aftalememorandum om sociale spørgsmål

Ud over de foreslåede punkter på dagsordenen vil Kommissionen henlede de kontraherende parters opmærksomhed på de fremskridt, der er gjort med gennemførelsen af aftalememorandummet om sociale spørgsmål, navnlig under henvisning til konklusionerne af det 2. sociale forum i Zagreb den 13.-14. oktober. Kommissionen vil også erindre om, at parter, der ansøger om tiltrædelse af Energifællesskabet, ventes at undertegne aftalememorandummet om sociale spørgsmål og deltage i de dertil knyttede aktiviteter.

Forslag til

RÅDETS AFGØRELSE

om fastlæggelse af Det Europæiske Fællesskabs holdning i Energifællesskabets Ministerråd (Zagreb, den 18. december 2009)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 300, stk. 2, andet afsnit,

under henvisning til Rådets afgørelse om Det Europæiske Fællesskabs indgåelse af energifællesskabstraktaten (2006/500/EF af 29. maj 2006), særlig artikel 4 og 5,

under henvisning til forslag fra Kommissionen -

TRUFFET FØLGENDE AFGØRELSE:

Eneste artikel

Med henblik på mødet i Energifællesskabets Ministerråd den 18. december 2009 i Zagreb fastlægges i bilaget til denne afgørelse Fællesskabets holdning til de spørgsmål, der er omfattet af traktatens artikel 300, stk. 2, andet afsnit.

Udfærdiget i Bruxelles,

På Rådets vegne

Formand

BILAG

Det Europæiske Fællesskabs holdning

- Det Europæiske Fællesskab godkender Ministerrådets afgørelse om ændring af artikel 50 i energifællesskabstraktaten.

- Det Europæiske Fællesskab godkender de foreslåede ændringer til procedureafgørelsen om fastsættelse af regler for ansættelse af personale, arbejdsvilkår og geografisk ligevægt i sekretariatets personale.

- Det Europæiske Fællesskab godkender Ministerrådets afgørelser om Republikkens Moldovas og Ukraines tiltræden af Energifællesskabet med forbehold af følgende ændringer:

- Følgende føjes som sidste betragtning til Ministerrådets afgørelser om Republikkens Moldovas og Ukraines tiltræden: "I gassektoren bør der som følge af denne sektors betydning for alle parternes forsyningssikkerhed rettes særlig opmærksomhed mod opfyldelsen af de forpligtelser, der følger af tiltrædelsen af Energifællesskabet,"

- Følgende føjes til artikel 1, stk. 2, i Ministerrådets afgørelser om Republikkens Moldovas og Ukraines tiltræden af Energifællesskabet: "Inden undertegnelsen af denne protokol sikrer formanden sig, i forståelse med næstformanden, der repræsenterer Det Europæiske Fællesskab, at der vedtages og gennemføres en lov om gassektoren, der er i overensstemmelse med direktiv 2003/55/EF."

- Det Europæiske Fællesskab godkender Ministerrådets afgørelse om gennemførelse i Energifællesskabet af direktiv 2006/32/EF om energieffektivitet i slutanvendelserne og om energitjenester, direktiv 2002/91/EF om bygningers energimæssige ydeevne og direktiv 92/75/EØF om angivelse af husholdningsapparaters energi- og ressourceforbrug ved hjælp af mærkning og standardiserede vareoplysninger såvel som en række gennemførelsesdirektiver.

[1] EUT L 140 af 5.6.2009, s. 16.